मख'जाथावदि बै गावलायनाय जाथाय जाब्रबथिलिफ्राय पुलिस रौनिया हान्जाया राइफल, बेरफुग्रा मुवा आरो गोबां फोरमानलाइ बोखांनो हायो। कक्राझार जिलानि गाहाइ पुलिस बिबानगिरि (Superintendent of Police) राजेन सिं बिथाङा मिथिहोनाय बादिब्ला मोनसे स्रोद सुलुंखौ बिथा खालामनानै आसाम पुलिस आरो रैखाथि बिफाननि सं दान्नायाव गुलि एम्बुस गावलायदोंमोन। मटर बाइकाव फैनाय सन्देह' गोनां साब्रै उदखारि हान्जानि सोद्रोमाखौ नुहरना रैखाथि हान्जाया गिबियै थाबथाना होनायाव उल्थायै गुलि गावो, उनाव रैखाथि हान्जायाबो फिन्नानायाव उदखारिखौ नोजोर नानै गावलायथारो। गोबां सम गावग्लुंनायनि जाउनाव गोब्राबै जोखोम जानाय हालोदाव हमनानै साब्रैनि सानै सोद्रोमाखौ आर एन बसुमतारी देहा फाहामसालियाव लांदोंमोनब्लाबो जिउ गारबाय होन्ना देहा फाहामगिरि (Doctor) या फोसावलांङो।